27/02/2020 | Administración LocalMunicipal
Santa Comba
Implantación do taboleiro de edictos electrónico do Concello de Santa Comba

O alcalde, David Barbeira García, ditou o decreto núm.148/2020 do 21/02/2020 referente ao taboleiro de edictos electrónico do Concello de Santa Comba, que di: Expediente electrónico: 2020/G003/000153 Departamento: secretaría, adxunto a secretaría Procedemento: taboleiro de edictos Asunto: implantar o taboleiro de edictos electrónico do Concello de Santa Comba O desenvolvemento das tecnoloxías da información e comunicación afectou profundamente a forma e o contido das relacións da Administración cos cidadáns e as empresas. A Lei 30/1992, do 26 de novembro, xa foi consciente do impacto das novas tecnoloxías nas relacións administrativas, foi a Lei 11/2007, do 22 de xuño, de acceso electrónico dos cidadáns aos servizos públicos, a que lles deu carta de natureza legal ao establecer o dereito dos cidadáns a se relacionaren electronicamente coas administracións públicas, así como a obriga destas de se dotaren dos medios e sistemas necesarios para que ese dereito se poida exercer. No entanto, no contorno actual, a tramitación electrónica non pode ser aínda unha forma especial de xestión dos procedementos senón que debe constituír a actuación habitual das administracións. Porque unha Administración sen papel baseada nun funcionamento integramente electrónico non soamente serve mellor os principios de eficacia e eficiencia, ao aforrar custos a cidadáns e empresas, senón que tamén reforza as garantías dos interesados. A Lei 11/207, do 22 de xuño, de acceso electrónico dos cidadáns aos servizos públicos no artigo 12, dispón: Publicación electrónica do taboleiro de anuncios ou edictos. A publicación de actos e comunicacións que, por disposición legal ou regulamentaria deban publicarse en taboleiro de anuncios ou edictos poderá ser substituída ou complementada pola súa publicación na sede electrónica do organismo correspondente. A Corporación municipal, en sesión plenaria realizada o 24 de maio de 2012, aprobou a Ordenanza Municipal Reguladora da Administración Electrónica do Concello de Santa Comba. O artigo 4 da ordenanza mencionada establece: Sede electrónica. A sede electrónica municipal é a dirección electrónica dispoñible para os cidadáns, correspondente á dirección de referencia https://sede.santacomba.es.Esta é accesible directamente, a través do portal do Concello http://www.santacomba.es, así como a través da Sede Electrónica da Deputación da Coruña https://sede.dicoruna.es, que se atopa no portal da Deputación Provincial http://www.dicoruna.es. O artigo 17 da ordenanza indica: Taboleiro de edictos electrónico 1.- A publicación de actos e comunicacións que, por disposición legal ou regulamentaria, houbésense de publicar no taboleiro de anuncios municipal, poderá ser substituída ou complementada pola súa publicación no taboleiro de anuncios electrónico.2.- O acceso ao taboleiro de anuncios electrónico non requirirá ningún mecanismo especial de acreditación da identidade do cidadán ou cidadá. 3.- O taboleiro de anuncios publicarase na sede electrónica do Concello, e poderase consultar desde as terminais instaladas no mesmo e noutros puntos de acceso que se determinen. Disporá dos sistemas e mecanismos que garantan a autenticidade, a integridade e a dispoñibilidade do contido, de acordo co artigo 45.5 da Lei 30/1992, de 26 de novembro, de réxime xurídico das administracións públicas e do procedemento administrativo común.4.- O taboleiro de anuncios electrónico estará dispoñible todos os días do ano e durante as vinte e catro horas do día. Cando por razóns técnicas prevéxase que o taboleiro pode non estar operativo, deberase anunciar aos usuarios coa máxima antelación posible, indicando os medios alternativos dispoñibles. A celeridade na tramitación dos expedientes é un elemento clave da Administración electrónica. A sede municipal cumpre todos os requisitos esixidos para dar completa seguridade xurídica. O taboleiro electrónico dixital dotará a este concello dun instrumento que reforzará a transparencia e a seguridade xurídica a actuación municipal.1 A Lei 7/1985, do 2 de abril, reguladora das bases do réxime local, artigos 21.1. a e s, (BOE núm.80 do 3/04/1985). 2 A Lei 5/1997, do 22 de xullo, de Administración local de Galicia, artigos 61.1. b, d e s, (DOG núm.149 do 05/08/1997 e BOE núm.237 do 3/10/1997). 3 A Lei 39/2015 do 1 de outubro, do procedemento administrativo común das administracións públicas (BOE núm.236 do 02/10/2015). 4 A Lei 11/207, do 22 de xuño, de acceso electrónico dos cidadáns aos servizos públicos, artigo 12, (BOE núm.150 do 23/06/2007). 5 A Ordenanza Municipal Reguladora da Administración Electrónica do Concello de Santa Comba, (BOP A Coruña núm.146 do 02/08/2012). De acordo con todo o indicado, RESOLVO: 1 A publicación dos actos e comunicacións do Concello de Santa Comba que se realice na sede electrónica municipal, substituirá á publicación no taboleiro de anuncios ou edictos físico que sexa esixida por disposición legal ou regulamentaria a partir do 2 de marzo de 2020.2 O taboleiro de edictos físico transitoriamente continuará en funcionamento para evitar a fenda dixital.3 Naqueles casos en que a publicación na sede electrónica substitúa ao taboleiro de anuncios presencial facilitarase aos cidadáns a consulta na sede física do Concello e, no caso de o requiriren, o asesoramento para tal efecto.4 Publicar este decreto na sede electrónica municipal e no Boletín Oficial da provincia da Coruña.5 Dar conta deste decreto ao Pleno da Corporación municipal na próxima sesión ordinaria que celebre. Santa Comba, na data da sinatura dixital Dou fe O alcalde O secretario accidental (PR da DXAL do 13/02/2020) David Barbeira García Evaristo Lois Rama” (Documento que se asina electronicamente) O que fago público, para os efectos oportunos, ao abeiro da Lei 39/2015, do 1 de outubro, do procedemento administrativo común das administracións públicas e a Lei 40/2015, do 1 de outubro, de réxime xurídico do sector público (BOE núm.236 do 02/10/2015) e demais lexislación que concorde. Santa Comba, 21 de febreiro de 2010 O alcalde David Barbeira García